РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/245-18

23. октобар 2018. године

Б е о г р а д

ЗАПИСНИК

32. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 17. ОКТОБРА 2018. ГОДИНЕ

 Седница је почела у 11 часова.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Станислава Јаношевић, Студенка Ковачевић, Зоран Бојанић, Снежана Р. Петровић и Ана Чарапић.

 Седници су присуствовали заменици чланова Одбора: Милимир Вујадиновић (зменик члана Одбора Јелене Мијатовић) и Наташа Михаиловић Вацић (заменик члана Одбора Владимира Маринковића).

 Седници нису присуствовали чланови Одбора: Новица Тончев, Томислав Љубеновић, Бранислав Михајловић, Дејан Николић, Иван Костић, Горица Гајић, Војислав Вујић и Здравко Станковић, нити њихови заменици.

 На предлог председника, Одбор је једногласно утврдио следећи

Д н е в н и р е д

1. Одређивање два члана делегације Одбора за учешће на састанку Парламентарног пленума Енергетске заједнице;
2. Разно.

Прва тачка дневног реда **–** Одређивање два члана делегације Одбора за учешће на састанку Парламентарног пленума Енергетске заједнице

 Председник Одбора је обавестила да ће се састанак Парламентарног пленума Енергетске заједнице, који ће бити посвећен обновљивим изворима енергије, одржати 28. новембра 2018. године у Скопљу, у Македонији. Истовремено, то ће бити и заједничка седница Парламентарног пленума ЕнЗ и Парламентарне скупштине Медитерана. Циљ заједничке седнице биће размена искустава у погледу стварања адекватног законског оквира за производњу енергије из обновљивих извора и са њим повезаних правних, регулаторних, институционалних и финансијских изазова. У позивном писму стоји и обавештење о одржавању Другог Парламентарног форума Југоисточне Европе о енергетској ефикасности и клими, који је заказан за 27. новембар у Скопљу, за који још није достављен позив.

 Подсетила је да је Министарски савет ЕнЗ, на састанку одржаном 16. октобра 2015. године у Тирани, донео Одлуку о успостављању редовних састанака Парламентарног пленума ЕнЗ, који чине по два члана парламената држава потписница Уговора о оснивању Енергетске заједнице и чланови Европског парламента. Парламентарни пленум ЕнЗ прати примену Уговора о оснивању Енергетске заједнице, активно пружа подршку примени и остварењу циљева Уговора и ради на јачању демократског легитимитета и транспарентности процеса у ЕнЗ. поред тога, Секретаријат ЕнЗ, на основу члана 52. Закона о ратификацији Уговора о оснивању Енергетске заједнице („Службени гласник РС“, број 62/06), доставља и представља редаван годишњи извештај Министарског савета ЕнЗ о напретку Републике Србије у имплементацији пакета прописа Енергетске заједнице Одбору Народне скупштине за привреду, регионални развој, трговину, туризам и енергетику.

 До сада су у раду Парламентарног пленума ЕнЗ учествовали проф. др Владимир Маринковић, др Александра Томић и Снежана Р. Петровић, као и народни посланик Жарко Мићин.

 Председник је обавестила да је Владимир Маринковић оправдано спречен да присуствује седници Одбора, али да је спреман да учествује на овом састанку као члан Парламентарног пленума ЕнЗ.

 Снежана Р. Петровић је прихватила предлог председника да учествује на састанку.

 Одбор је једногласно одредио проф. др Владимира Маринковића и Снежану Р. Петровић за учешће на састанку Парламентарног пленума Енергетске заједнице у Скопљу 28. новембра 2018. године.

Друга тачка:Разно.

 У оквиру ове тачке дневног реда није било предлога, питања ни дискусије.

 Седница је закључена у 11 часова и 6 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић